กรุงศรีแต่งตั้ง ธ.ก.ส. เป็น Banking Agent
กรุงศรี แต่งตั้ง ธ.ก.ส. เป็นตัวแทนธนาคาร (Banking Agent) ให้บริการฝาก-ถอนเงินบัญชีกรุงศรี ยกเว้นค่าธรรมเนียมถึง 30 พ.ย. 2562
9 ก.ย. 2562

กรุงศรี แต่งตั้ง ธ.ก.ส. เป็นตัวแทนธนาคาร (Banking Agent) ให้บริการฝาก-ถอนเงินบัญชีกรุงศรี ยกเว้นค่าธรรมเนียมถึง 30 พ.ย. 2562
นายพงษ์อนันต์ ธณัติไตร ประธานคณะเจ้าหน้าที่ด้านธุรกิจลูกค้ารายย่อยและเครือข่ายการขาย ธนาคารกรุงศรีอยุธยา กล่าวว่า แนวทางการดำเนินงานในเรื่อง Banking Agent โดย ธนาคารเพื่อการเกษตรและสหกรณ์การเกษตร (ธ.ก.ส.) เป็นพันธมิตรรายล่าสุดที่ธนาคารได้แต่งตั้งเป็นตัวแทนธนาคารในการรับฝาก-ถอนเงินบัญชีกรุงศรี ซึ่งกรุงศรีได้พัฒนาแพลตฟอร์มการให้บริการของธนาคาร และในช่วงแรกนี้ได้ติดตั้งไว้ที่สาขาของ ธ.ก.ส. ที่ร่วมโครงการจำนวน 50 สาขาทั่วประเทศ โดยลูกค้าที่ต้องการทำธุรกรรมสามารถแจ้งเจ้าหน้าที่ ธ.ก.ส. เพื่อใช้บริการ
ปัจจุบันกรุงศรีมี Banking Agent ธ.ก.ส. รายที่ 5 หลังจากที่ก่อนหน้านี้ธนาคารได้แต่งตั้ง ไปรษณีย์ไทย บุญเติม เคาน์เตอร์เซอร์วิสในร้าน 7-Eleven และร้าน Max Mart ที่สถานีบริการน้ำมัน PT โดยกรุงศรีมียอดปริมาณธุรกรรมผ่าน Banking Agent เพิ่มขึ้นอย่างต่อเนื่อง สะท้อนให้เห็นถึงกลยุทธ์การดำเนินงานที่ถูกต้อง สอดคล้องกับพฤติกรรมของลูกค้าที่ต้องการความสะดวก
ลูกค้ากรุงศรีสามารถทำธุรกรรมฝาก-ถอนเงินบัญชีกรุงศรีผ่านสาขาของ ธ.ก.ส. ที่ร่วมโครงการ โดยสามารถฝากเงินสดได้สูงสุด 30,000 บาท/รายการ และสูงสุดไม่เกิน 100,000 บาท/วัน/ผู้ใช้บริการ และถอนเงินด้วยบัตรกรุงศรี เดบิต หรือบัตรกรุงศรี เอทีเอ็ม ได้ตั้งแต่ 100 บาท สูงสุด 5,000 บาท/รายการ และสูงสุดไม่เกิน 20,000 บาท/วัน/บัญชีเงินฝาก และเช็คยอดเงินคงเหลือในบัญชีเงินฝากผ่านบัตรกรุงศรี เดบิต และบัตรกรุงศรี เอทีเอ็ม